31987R0801
L 079/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 801/87 НА СЪВЕТА
от 16 март 1987 година
за изменение на Регламент (ЕИО) № 1883/78 относно определяне на общи правила за финансирането на интервенции от Европейския фонд за ориентиране и гарантиране на земеделието (ФЕОГА), секция „Гарантиране“
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 729/70 на Съвета от 21 април 1970 г. относно финансирането на Общата селскостопанска политика (1), последно изменен с Регламент (ЕИО) № 3769/85 (2), и по-специално член 3, параграф 2 от него,
като взе предвид предложението на Комисията,
като взе предвид становището на Асамблеята (3),
като взе предвид становището на Сметната палата (4),
като има предвид, че през 1987 и 1988 г., по изключение, следва да бъдат взети допълнителни мерки с цел да се ускори пласирането на масло на публично съхранение, както и да бъдат уредени специфични правила за финансирането на тази дейност така, че произтичащите бюджетни разходи да бъдат разпределени в рамките на няколко години;
като има предвид, че поради тази причина финансирането от ФЕОГА, секция „Гарантиране“ на разходи, свързани със загуби от продажби през 1987 и 1988 финансова година, следва да бъде отложено до 1989 г.; като има предвид, че финансирането на тези разходи следва да започне през 1989 финансова година и да бъде ограничено до 25 % за същата финансова година, а останалите 75 % да се изплащат на вноски от по 25 % през следващите три финансови години;
като има предвид, че незабавното приемане на тези мерки е необходимо условие за пълната им ефективност;
като има предвид, че Регламент (ЕИО) № 1883/78 на Съвета (5), последно изменен с Регламент (ЕИО) № 1334/86 (6), следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Към член 4, параграф 1 от Регламент (ЕИО) № 1883/78 се добавят следните алинеи:
„В случаите, когато се вземат специфични мерки за пласирането на масло от публични складове в рамките на общата организация на пазара за сектора на млякото и млечните продукти през 1987 и 1988 г. във връзка с настоящата разпоредба, изплащането на загубите от неосъществени продажби започва през 1989 г. и е ограничено до 25 % от сумата на загубите за същата финансова година. Останалите 75 % се изплащат на вноски от по 25 % през следващите три финансови години. Изплащането се извършва, освен ако не бъде неизбежно възпрепятствано, през първите три месеца на всяка година.
Загубите от неосъществени продажби се равняват на разликата между стойността на пренесените количества по смисъла на член 1, параграф 1, буква в) от Регламент (ЕИО) № 3247/81 (7) и стойността на количествата, пласирани съобразно някоя от мерките, посочени в предходната алинея.
За невъзстановените суми от така изчислените загуби се начислява лихва съгласно член 5.
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент се прилага от 1 декември 1986 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 март 1987 година.